Georges Gusdorf, iluzia deziluziei 


În Crepusculul iluziilor (1986/2002), Georges Gusdorf (1912-2000) oferă 
în primul rând o panoramă a "spiritului timpului nostru". La 30 de ani 
distanță, diagnosticul de atunci e la fel de potrivit. Dacă te afli între cei 
dezabuzaţi, cartea e, din acest punct de vedere, ca o doctorie dulce-amară 
- ne place să fim confirmaţi în părerile, convingerile, stările noastre de 
suflet. Le recităm altora, susținuți de (încă) o autoritate/un nume cu 


majusculele istoriei culturii. 


Gusdorf însuşi se prezintă ca un nonconformist, unul autentic, pentru că 
nu se potrivește nici cu nonconformiştii teribilişti, anarhiști, aşa cum îi 
vede, în Corabia nebunilor (1969), pe tinerii revoltați în primăvara lui 
1968. Este omul care pretinde să filtreze informația prin propria judecată, 
fiind un avocat neobosit al spiritului critic. 

Deziluzionat de utopia profesorilor săi, pe care Leon Brunschvicg i-ar 
reprezenta cel mai bine, urmează el însuşi aceeaşi iluzie a unui umanism 
academic, a intelectualismului laborios şi rafinat ca singur dătător de 


sens. Eroismul este de la sine înţeles, înnobilând rezistenţa în faţa 


decăderii, exemplificat (un exemplu alături de altele din istoria 
captivităţii în timp de război sau dictatură) de Universitatea din 


prizonieratul german. 


Luciditatea lui Gusdorf a ratat tema decăderii civilizaţiei, care e una 
permanentă, la fel ca şi aceea a coborârii Raiului pe Pământ, 
expunându-se ridicolului asemenea împăratului din poveste, cu haine 
invizibile. 

Ceea ce nu înseamnă că nu are logică - ieremiada decăderii civilizaţiei e 
necesară legitimării acţiunii constructive, restauratoare. Gusdorf nu doar 
spune cum ar trebui să dăm sens, dar indică unul singur, un nou 
clasicism, ca o sinteză hegeliană a Luminismului și Romantismului (deşi 


declară că nu ştie ce a vrut să spună filosoful german). 

